ROZHODNUTIE KOMISIE
z 22. decembra 2009,
ktorým sa zamieta riešenie navrhované Rakúskom podľa článku 10 nariadenia Rady (EHS, Euratom) č. 1553/89 týkajúce sa výpočtu náhrady základu vlastných zdrojov DPH, ktoré vyplýva z obmedzenia práva na odpočítanie DPH podľa článku 176 smernice Rady 2006/112/ES
[oznámené pod číslom K(2009) 10428]
(Iba nemecké znenie je autentické)
(2010/8/EÚ, Euratom)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na Zmluvu o založení Európskeho spoločenstva pre atómovú energiu,
so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 10 ods. 2,
po konzultácii s Poradným výborom pre vlastné zdroje,
keďže:
(1)
Náhrada základu vlastných zdrojov DPH je založená na článku 6 ods. 4 nariadenia (EHS, Euratom) č. 1553/89, v ktorom sa stanovuje, že ak členský štát na základe článku 176 smernice Rady 2006/112/ES z 28. novembra 2006 o spoločnom systéme dane z pridanej hodnoty (2) obmedzí alebo vylúči výkon práva na odpočet DPH, potom môže byť základ vlastných zdrojov určený, ako keby výkon práva na odpočet nebol obmedzený. Uvedené sa uplatňuje len v súvislosti s nákupom osobných áut a ich pohonných látok určených na podnikateľské účely a výdavkami vzťahujúcimi sa na lízing, prenajatie, údržbu a opravu takýchto áut. Rakúsko navrhuje zložené riešenie takejto náhrady základu vlastných zdrojov DPH, ktoré zahŕňa členenie do šiestich podkategórií.
(2)
Podľa článku 13 ods. 3 nariadenia (EHS, Euratom) č. 1553/89 Poradný výbor pre vlastné zdroje komplexne preskúmal riešenie navrhované Rakúskom na svojom zasadnutí 10. decembra 2009. Preskúmanie odhalilo rozdiely v stanovisku výboru, pokiaľ ide o jednu podkategóriu uvedeného riešenia. Táto podkategória sa týka metodiky navrhovanej na výpočet prvku náhrady harmonizovaného základu vlastných zdrojov DPH, ktorý sa vzťahuje na použitie na súkromné účely. Návrh rozhodnutia, ktorým sa zamieta táto podkategória riešenia navrhovaného Rakúskom, bol predložený Poradnému výboru pre vlastné zdroje a ten dňa 10. decembra 2009 prijal kladné stanovisko.
(3)
V prípade chýbajúcich skutočných údajov je možné použiť alternatívne metódy pri výpočte použitia na súkromné účely. S cieľom zabezpečiť, aby tieto metódy prispeli k jednotnosti výpočtu náhrady, musia byť založené na všeobecne prijatých predpokladoch.
(4)
Rakúsko vyžaduje, aby daňovníci viedli skutočné údaje o používaní služobných áut na súkromné účely. Z dôvodov administratívneho zjednodušenia však Rakúsko navrhlo riešenie na výpočet použitia na súkromné účely, ktoré zahŕňa všeobecné štatistické údaje v kombinácii s pravidlami odpisovania určenými pre neharmonizované výpočty dane so zisku spoločností. Keďže z navrhovaného riešenia vyplýva, že prvok súkromného použitia je značne nižší ako pomer používaný ostatnými členskými štátmi, protirečí to požadovanej jednotnosti výpočtu náhrady. Riešenie navrhované Rakúskom týkajúce sa výpočtu pomeru použitia služobných áut na súkromné účely je preto potrebné zamietnuť,
PRIJALA TOTO ROZHODNUTIE:
Článok 1
Riešenie navrhované Rakúskom týkajúce sa výpočtu pomeru použitia služobných áut na súkromné účely sa zamieta.
Článok 2
Toto rozhodnutie je určené Rakúskej republike.
V Bruseli 22. decembra 2009